b'\n_START_ARTICLE_\nPeter Jepsen (pokerspiller)\n_START_PARAGRAPH_\nPeter Jepsen (aka Zupp) (f\xc3\xb8dt 1982 nord for K\xc3\xb8benhavn) er en dansk pokerspiller. Han blev i marts 2007 den anden dansker efter Mads Andersen, som vandt en turnering p\xc3\xa5 European Poker Tour med f\xc3\xb8rstepladsen i EPT Warszawa og en pr\xc3\xa6mie p\xc3\xa5 $ 415.679. Inden da var Peters bedste resultat en 3. plads ved Caribbean Poker Classic p\xc3\xa5 St. Kitts i 2006, til $165.000. I alt har han vundet $604.459 i pokerturneringer._NEWLINE_Peter Jepsen var holdkaptajn p\xc3\xa5 det nu nedlagte pokerteam.dk, og spillede gennem flere \xc3\xa5r med i nogle af de st\xc3\xb8rste cashgames online, prim\xc3\xa6rt $25/50-$50/100 No Limit hold\xe2\x80\x99em og $25/50-$200/400 Pot Limit Omaha, med indskud p\xc3\xa5 op til $100.000 pr. spil._NEWLINE_Peter Jepsen er kendt for at tale bramfrit, hvilket ofte kunne l\xc3\xa6ses p\xc3\xa5 hans blog p\xc3\xa5 pokernet.dk, tidligere p\xc3\xa5 pokerteam.dk men ogs\xc3\xa5 i Ekstra Bladet. Han var redakt\xc3\xb8r p\xc3\xa5 pokerbladet \xe2\x80\x99Under the Gun\xe2\x80\x99, som afl\xc3\xb8ste Pokermagasinet, og som senere kom til at hedde Cardplayer. Bladet lukkede efter et \xc3\xa5rs tid._NEWLINE_Oprindeligt var han sergent i det danske milit\xc3\xa6rpoliti, men en skade i kn\xc3\xa6et under udsendelse i Irak i 2004 bet\xc3\xb8d farvel til det danske milit\xc3\xa6r. Peter savnede dog adrenalinsuset fra sin tid i milit\xc3\xa6ret, og s\xc3\xb8gte derfor en erstatning i de mange store slag ved pokerbordet._NEWLINE_Peter er ogs\xc3\xa5 kendt for at have sl\xc3\xa5et verdensrekorden for st\xc3\xb8rste online poker pulje vundet. I september 2008 vandt Peter en pulje p\xc3\xa5 $499,037 over Tom Dwan. Rekorden er sidenhen sl\xc3\xa5et.'